| Medaljeoversikt |
| --- |
| Konkurrerte for Norges flagg Norge |
| Styrkeløft: |
| NM i styrkeløft |
| Gull | 1982 Askim | -125 kg |
| Sølv | 1980 Spikkestad | +110 kg |
| Nordisk mesterskap i styrkeløft |
| Sølv | 1981 Stockholm | -110 kg |
| Bronse | 1982 Esbo | -125 kg |

**Sverre John Saxegaard** (født 1957 i Drammen, Buskerud) er en norsk tidligere styrkeløfter, som konkurrerte for Drammen SI. Han var aktiv på starten av 1980-tallet, og han representerte Norge i blant annet EM og VM. I 1982 ble han norgesmester i styrkeløft i klasse -125 kg, og han satte da norgesrekord i knebøy med 350 kg. En måned senere økte han rekorden til 352,5 kg. Hans knebøyrekord stod seg i ti år, inntil Hans Arild Kalleberg løftet 353 kg under NM i 1992.

Saxegaard var innehaver av Drammen Helsestudio, hvor flere av styrkeløfterne i Drammen SI trente. I oktober 1982 troppet to dopingjegere opp i treningslokalene, stengte dørene, og forlangte dopingprøver av alle tilstedeværende. Saxegaard ble forarget, idet han hevdet helsestudioet var privat grunn. Han nektet derfor å avgi dopingprøve, noe som i utgangspunktet likestilles med å avgi positiv prøve. Han politianmeldte også formannen i idrettsforbundets dopingutvalg, Thor Ole Rimejorde, samt meldte seg ut av forbundet. I januar 1983 ble Saxegaard frikjent for doping av Idrettsforbundets domsutvalg etter nektelsen av å avgi dopingprøve, på grunn av formelle feil. Idrettsstyret appellerte avgjørelsen til Idrettsforbundets appellutvalg. Saxegaard ble av appellutvalget utestengt fra all idrett i ett år.

I april 1983 ble Saxegaard i Drammen forhørsrett den første i Norge som ble tiltalt for innførsel og omsetning av hormonpreparatet anabole steroider. Han benektet ikke de faktiske forholdene. Han innrømmet å ha startet med anabole steroider som 20-åring, og han uttalte blant annet følgende: "Bruk av anabole steroider er så utbredt at det er blitt en nødvendighet for styrkeløftere med internasjonale ambisjoner". I 1984 ble han i Oslo byrett dømt til 30 dagers betinget fengsel og 2000 kroner i bot. Styrkeløfterne Gunnar Østby, Kjell Ivar Wien, Roy Sagmyr og Per Antony Pedersen ble også dømt i samme sak. Som følge av Oslo byretts dom ble Saxegaard av domsutvalget i Norges Idrettsforbund utestengt på livstid fra all idrett.

Resultater og meritter i styrkeløft
-----------------------------------

| År | Konkurranse | Klasse | Plassering | Knebøy | Benkpress | Markløft | Sammenlagt |
| --- | --- | --- | --- | --- | --- | --- | --- |
| 1982 | Nordisk mesterskap | -125 kg | 3.-plass | 340 kg | 205 kg | 315 kg | 860 kg |
| 1982 | Kretsmesterskap | -110 kg | 1.-plass | 330 kg | 180 kg | 300 kg | 810 kg |
| 1982 | Ukjent | -125 kg | Ukjent | 352,5 kg | Ukjent | Ukjent | Ukjent |
| 1982 | NM | -125 kg | 1.-plass | 350 kg | 202,5 kg | 287,5 kg | 840 kg |
| 1981 | NM | -125 kg | - | - | - | - | - |
| 1981 | Nordisk mesterskap | -110 kg | 2.-plass | 322,5 kg | 190 kg | 310 kg | 822,5 kg |
| 1981 | EM | -110 kg | 4.-plass | 310 kg | 192,5 kg | 302,5 kg | 805 kg |
| 1980 | VM | +110 kg | - | - | - | - | - |
| 1980 | NM | +110 kg | 2.-plass | 315 kg | 180 kg | 292,5 kg | 787,5 kg |
| 1980 | EM | -110 kg | 4.-plass | 280 kg | 162,5 kg | 280 kg | 722,5 kg |

Referanser
----------

1. ↑
2. ↑
3. ↑
4. ↑